Kommer oor slagting op paaieAgt mense is Maandagmiddag (22 April 2019) in ŉ trompop botsing op die R316 buite Napier in die Wes-Kaap dood. (Foto: Verskaf) Sizakele Nkosi-Malobane, Gautengse LUR vir gemeenskapsveiligheid, het Maandag ŉ dringende beroep gedoen op motoriste wat nog op pad terug is van hul Paasnaweekbestemmings om versigtig te bestuur en die padreëls te gehoorsaam. Dit kom nadat talle ongelukke en padsterftes in die provinsie sedert Donderdag aangeteken is. Net Saterdag is 68 dronk bestuurders in Gauteng in hegtenis geneem, terwyl 19 voetgangers op snelweë vasgetrek is. Talle bestuurders is in hegtenis geneem omdat hulle die spoedgrens oorskry het, terwyl een motoris vir omkopery en nog een vir bedrog in hegtenis geneem is. Minstens 334 verkeersboetes is ook die naweek uitgereik. Vandag (Maandag) het die Gautengse verkeerspolisie altesaam 11 mense vir spoedoortredings op snelweë in hegtenis geneem. “Ons verwag dat die swaar verkeer terug na die provinsie nog vanmiddag en vanaand sal voortduur terwyl baie mense terugkeer huis toe. Ek is bekommerd oor die getal padsterftes wat reeds hierdie naweek aangeteken is,” het Nkosi-Malobane gesê. “Ek wil alle padgebruikers aanmoedig om uiters waaksaam op die paaie te wees. Ek wil ook ons wetstoepassers aanmoedig om hul padveiligheidsoperasies te verskerp, insluitend padblokkades om onpadwaardige voertuie en dronk bestuurders van die paaie te verwyder.” Agt mense is Maandagmiddag (22 April 2019) in ŉ trompop botsing op die R316 buite Napier in die Wes-Kaap dood. (Foto: Verskaf) Gauteng is egter nie die enigste provinsie wat die afgelope naweek onder padongelukke deurgeloop het nie. Gister is vier mense dood en 19 beseer in ŉ botsing op die R57 tussen Reitz en Kestell in die Vrystaat. Vanmiddag is agt mense dood in ŉ trompop botsing op die R316 buite Napier in die Wes-Kaap. Sewe mense, onder wie twee kinders, is beseer toe drie motors vroeër vanmiddag op Van Reenenspas op die N3 in ŉ ongeluk betrokke was. In nog ŉ botsing vanmiddag is ŉ man in ŉ kritieke toestand na die hospitaal gehaas nadat sy voertuig met twee ander voertuie in Wilropark, Roodepoort, gebots en hy uit die voertuig geslinger is. ŉ Vrou is ook in dié ongeluk beseer.